Foto’s: Eerste gesinsfoto’s van koningsgesinPrins George het die hele fotosessie deur geslaap Die foto’s volg onderaan die berig. Die eerste amptelike gesinsfoto’s van die hertog en hertogin van Cambridge, amateurfoto’s wat deur prins George se oupa geneem is, is Dinsdag deur Kensington-paleis aan die wêreld bekend gestel. Die foto’s, met ŉ ontspanne ma en pa is deur Kate se pa, Michael Middleton, in die tuin van sy gesinswoning in Bucklebury, Berkshire, geneem. In ŉ tweede foto verskyn die gesin se swart cocker spaniel genaamd Lupo, en die Middletons se hond, ŉ golden retriever genaamd Tilly, saam met die jong egpaar en hul baba. Ondanks ŉ tekort aan tegniese vaardigheid is die foto’s goed ontvang deur aanhangers van die koninklike gesin. “Ek hou daarvan dat die foto van die koninklike baba sommer net oupa se foto is wat agter in die erf geneem is, self met die hond ingesluit,” het Claudia Gray, bekende jong skrywer, op Twitter gesê. Ander Twitter-gebruikers was ongenaakbaar: “Regtig baie slegte gehalte foto’s! Die ergste tuisgemaakte foto’s wat ek in ŉ lang tyd gesien het. Dit is ŉ skande dat dit die eerste foto’s van die koninklike baba is.” Prins George is op 22 Julie gebore. Lupo , die cocker spaniel en Tilly, die golden retriever saam met die jong gesin Foto: Michael Middleton Die hertog en hertogin van Cambridge saam met die jong prins George